Notum sit omnibus fidelibus christianis quod talis pactio facta est inter ecclesiam Sancti-Johannis Senonensis et ecclesiam Vallislucentis per domnum Fulconem, abbatem Sancti-Johannis et per domnum Norpaldum, abbatem Vallislucentis, quod terram Sancti-Germani Parisiensis et nemus quod est inter Vallemlucentem et Visinias, et iterum terram Sancti-Germani que est apud Curgeneium, simul adquirerent et per medietatem expensas ponerent, et per medietatem terram dividerent, ita quod ecclesia Sancti-Johannis partem suam accipent versus Vicinias et ecclesia Vallislucentis............; et insuper ecclesia Vallislucentis partem suam sine decimis libere possideret, et ad aliena pascua transitum convenientem per partem illam que est Sancti-Johannis similiter haberet. Alia vero nemora versus Senones quantum possent simul adquirerent, aliorum tamen nemorum vel terrarum decimas, exceptis decimis terre Visiniarum, canonici Sancti-Johannis ecclesie Vallislucentis minime concesserunt. Ut hoc firmiter omni tempore teneatur, sigillis abbatum utriusque ecclesie firmatum est.